Evropljani kažnjavaju političare?
Analitičari ističu da je Evropljanima dosta mjera štednje i da kažnjavaju svoje političare.
Oštra poruka u jednom holandskom dnevnom listu – “ovo više nije zemlja”. Riječ je o reakciji na jučerašnju iznenadnu ostavku vlade nakon prekida razgovora o smanjenju budžetskog deficita. Do sada, Holandija je smatrana jednom od najstabilnijih članica eurozone, dok su njene vlasti zauzimale oštar stav u pogledu takozvanih “budžetskih prestupnika”, poput Grčke. Anketar Moris de Hond upozorava sa su birači toliko podijeljeni, da će možda biti teško formirati novu vladu. Francuski predsjednik Nikola Sarkozi vratio se predizbornoj kampanji uoči drugog kruga predsjedničkih izbora. Pojedini smatraju da je Sarkozijev poraz u prvom krugu, u kojem je tijesnu pobjedu odnio socijalista Fransoa Oland, odbacivanje njegovih mjera štednje. Džastin Urkuar Stjuart iz kompanije “Seven Investment Management” očekuje da birači, koji smatraju da je ekonomski oporavak još daleko, kazne ostale evropske vlade koje su uvele oštre mjere štednje. " Analitičari navode da su Evropljani veoma nezadovoljni i da žele da političari počnu da se usredsređuju više na rast, nego na smanjenja budžeta. Sve članice eurozone su međutim dale podršku sporazumu, koji je inspirisala Njemačka, o kretanju ka fiskalnoj uniji. Najteže je pogođena dva puta spašavana Grčka, koja je sada u petoj godini recesije, o čemu može da posvjedoči i usamljeni demonstrant ispred Centralne banke. Ta institucija upravo je objavila da će se ekonomska aktivnost u zemlji smanjiti za pet odsto ove godine, čak više nego što se očekivalo. I dok se Grci pripremaju da izađu na birališta 6. maja, najnovije ankete pokazuju da su dvije glavne partije u aktuelnoj koaliciji jedva u mogućnosti da obezbijede većinu u parlamentu.